Društvo za komorno glasbo Amadeus  
Marčičeva 2  
SI-2000 Maribor

[www.carpeartem.eu](http://www.carpeartem.eu)

# Odmev poletja

Festival komorne glasbe v mariborskih Minoritih.

# Informacije za medije

Društvo za komorno glasbo Amadeus pripravlja tretjo edicijo poletnega festivala komorne glasbe *Carpe artem: Odmev poletja.* V čudoviti Kulturni četrti Minoriti Maribor se bo med 25. in 29. avgustom odvilo šest koncertov komorne glasbe s programom od klasicizma do 21. stoletja. Med izvajalci pozdravljamo Godalni kvartet kolektiva Carpe artem, Trobilni kvintet Amadeus, Duo Claripiano in violinistko Irino Kevorkovo, pianistko Tjašo Šulc Dejanović, izbrane dijake Konservatorija za glasbo in balet Maribor in trio Sabine Cvilak, Martine Burger in Aleksandre Naumovski Potisk.

Letos bomo prvič sodelovali z Ustanovo - fundacijo Nazaj na konja, 27. avgusta bo na čarobnem odru Konjeniškega parka Starošince ponovljen koncert trobilnega kvinteta*,*  dva koncerta pa nastajata v sodelovanju z Ustanovo Imago Sloveniae.

Izkupiček od prodaje vstopnic bo namenjen žrtvam poplav.

Cikel financirata Ministrstvo za kulturo in Mestna občina Maribor.

# Program cikla

**25. avgust 2023 ob 20.00, Minoritska cerkev**

**Evolucija ustvarjalnosti**

Godalni kvartet kolektiva Carpe artem

Veronika Vilar Brecelj, violina, Miladin Batalović, violina, Nejc Mikolič, viola, Nikolaj Sajko, violončelo

Program:

Judd Greenstein: Four on the Floor - prva izvedba v sloveniji

Dominik Jakšič: Sonatina da camera

John Corigliano: Snapshot circa 1909,

John Corigliano: A Black November Turkey - slovenska premiera

Antonin Dvorak: Godalni kvartet št. 12 v F-duru, "Ameriški"

V iskanju kompozicijskih presežkov ponuja otvoritveni koncert festivala presek med ustvarjalnostjo za godalni kvartet zadnjih dveh desetletij in enim temeljnih del za to zasedbo, Dvořakovim Ameriškim kvartetom. Dvořak nas popelje v čas, ko je živel v ZDA in bil navdihnjen z ameriško glasbeno tradicijo in naravo. Z novo celino je povezan tudi preostali del programa: "Four on the Floor" mlajšega ameriškega skladatelja Judda Greensteina, skladba bo premierno izvedena v Sloveniji, združuje inovativne zvočne pristope z močnim ritmičnim vzdušjem. Dominik Jakšič, slovenski skladatelj mlajše generacije, ki se je med drugimi šolal tudi pri Johnu Coriglianu, s svojo "Sonatino da camera" ustvarja glasbeno pripoved, ki se prepleta med tradicijo in sodobnostjo, John Corigliano pa se s svojima skladbama postavlja v kontrastno razmerje med nostalgijo in sodobnostjo.

Koncert bo ponovljen 22. septembra 2023 ob 20.30 v Cerkvi Marijinega vnebovzetja v Kanalu v okviru festivala Kogojevi dnevi.

Koncert nastaja v sodelovanju z Ustanovo Imago Sloveniae – Podoba Slovenije.

Glasbeniki:

**Veronika Vilar Brecelj, violina**

Je večkratna zmagovalka državnih in med­narodnih tekmovanj in je nastopila na številnih festivalih v Sloveniji, Italiji, Avstriji, Nemčiji, na Poljskem, Nizozemskem, v Izraelu, Rusiji in Latviji. Kot solistka je igrala s Simfoničnim in komornim orkestrom Slovenske filharmonije in s Simfoničnim orkestrom RTV Slovenija. Je članica priznane mednarodne zasedbe Oberton String Octet, s katerim so izdali dve zgoščenki. Zaposlena je na Konservatoriju za glasbo in balet Ljubljana.

**Miladin Batalović, violina**

Študiral je v Stuttgartu pri Gerhardu Vossu in Antoniu Spillerju in z odliko dokončal magistrski študij sodobne glasbe pri profesorju Joachimu Schallu. V sezoni 2005/06 je bil član münchenskega radijskega orkestra. Od leta 2007 je vodja drugih violin v Simfoničnem orkestru SNG Maribor.

**Nejc Mikolič, viola**

Violist Nejc Mikolič je diplomiral v Ljubljani pri profesorju Miletu Kosiju, izobraževanje je nadaljeval na Univerzi na Dunaju pri profesorju H. P. Ochsenhofru. Bil je član Mladinskega orkestra Gustav Mahler. Od 2017 do 2021 je bil solo violist v Orkestru celovške opere, sedaj poučuje komorno igro na Akademiji za glasbo v Ljubljani.

**Nikolaj Sajko, violončelo**

Študiral je na Akademiji za glasbo v Ljubljani in se izpopolnjeval na Univerzi za umetnost v Gradcu in Privatni univerzi Antona Brucknerja v Linzu. Bil je član Mladinskega orkestra Gustav Mahler in Svetovnega orkestra Jeunesses Musicales. Od leta 2006 je namestnik soločelista v Simfoničnem orkestru SNG Maribor in pučuje na Konservatoriju za glasbo in balet Maribor. Od leta 2012 programsko vodi cikel komornih koncertov Carpe artem.

**26. avgust 2023 ob 11.00, Vojašniški trg**

**27. avgust 2023 ob 11.00, Konjeniški park Starošince**

**Sonornost medenine**

Trobilni kvintet Amadeus

Urška Rošer, trobenta, Tadej Vilar, trobenta, Sarah Akif, rog, Aleš Levačič, pozavna, Matija Sokač, tuba

Program:

P. Dukas, prir. W. Barryngton: Fanfare to La Péri

K. Morris, prir. C. Marion: Just a closer walk with thee

L. Pollack, prir. Cooper/CCB: That’s a Plenty

T. Susato: Five renaissance dance

G. Gabrieli: Canzona per Sonare No. 4

Prir. Lojze Krajnčan: Venček zimzelenih

W. C. Handy, prir. B. Holocombe: St. Louis blues

C. Debussy, prir. G. Kulesha: Girl with the flaxen hair

Anonimen, Robert King: Sonata from Die Bänkelsängerlieder

M. Sepe, prir. L. Krajnčan: Poletna noč

C. Gunning: La vie en rose

C. Debussy: Golliwogg’s cake walk

Izbrani glasbeni program za trobilni kvintet vsebuje raznoliko bero skladb skozi različna glasbena obdobja in stile od renesančne do moderne glasbe. Poleg originalnih skladb so v programu tudi priredbe znanih del, ki dodajo svoj edinstven brass bandovski pečat trobilnemu kvintetu. Glasbeni dogodek na odprtem prizorišču – mariborskem Vojašniškem trgu - in s prostim vstopom bo ustvaril pestro in navdihujoče glasbeno doživetje. Dogodek bomo ponovili na prikupnem odru Konjeniškega parka Starošince, na katerem so nastopila že mnoga uveljavljena imena popularne glasbe, z našim koncertom pa bo prvič gostil glasbene poustvarjalce klasične glasbe.

Glasbeniki:

**Urška Rošer, trobenta**

Je večkratna udeleženka mednarodnih tekmovanj v Novem Sadu in Beogradu, kjer je prejela vrsto nagrad. Eden večjih dosežkov je tekmovanje “Praška pomlad” na Češkem leta 2016, kjer je dosegla 6. mesto. Mejnik v njeni karieri je bila zmaga na avdicji za orkestrsko akademijo v Simfoničnem orkestru Bavarskega radia v Münchnu, s katerim je dve leti koncertirala po svetovnih odrih. V letih 2020-22 je bila tutti trobentarka v švedskem nacionalnem orkestru Göteborgs Symfoniker, od letošnjega leta pa je zaposlena kot solo trobentarka Simfoničnega orkestra SNG Maribor.

**Tadej Vilar, trobenta**

Študij trobente je zaključil pri prof. Martinu Wagemannu iz Deutsche Oper Berlin. Kot solist je igral z Brass Band Slovenija, Murska Percuss­ion Ensemble in z drugimi zasedbami. Predstavlja se tudi na recitalih po Sloveniji in tujini. Tadej je učitelj trobente na Glasbeni šoli Radlje ob Dravi in Zasebni glasbeni šoli Melodija Muta.

**Sarah Akif, rog**

Študij roga je z odliko končala leta 2017 pod mentorstvom prof. Boštjana Lipovška na Akademiji za glasbo v Ljubljani. Leta 2018 je izvedla koncert za rog in orkester št. 1 Richarda Straussa z orkestrom SNG Maribor. Od sezone 2018/2019 je redno zaposlena kot hornistka orkestra Slovenskega narodnega gledališča Maribor.

**Aleš Levačič, pozavna**

Študij pozavne je z odliko končal leta 2020 na Univerzi za glasbo in upodabljajočo umetnost v Gradcu pod mentorstvom prof. Thomasa Eibin­gerja. Je prejemnik številnih nagrad na med­narodnih in domačih tekmovanjih. Od leta 2021 je solo pozavnist Simfoničnega orkestra Slovenskega narodnega gledališča Maribor.

**Matija Sokač, tuba**

Je večkratni udeleženec državnih in med­narodnih tekmovanjih na Hrvaškem, na katerih je štirikrat osvojil prvo nagrado Hrvaškga združenja glasbenih in plesnih pedagogov in 3. nagrado na Lions Grand Prix. Sodeloval je s Simfoničnim orkestrom HRT, Dubrovnikimi simfoniki in Austrian Brass Band. Od leta 2020 je redno zaposlen kot solist Slovenskega narodnega gledališča Maribor.

**26. avgust 2023 ob 20.00, Minoritska cerkev**

**Senza voce**

Irina Kevorkova, violina, Dušan Sodja, klarinet, Tatjana Kaučič, klavir

Program:

Glasba iz italijanskega in francoskega opernega repertoarja: G. Faure, G. Bizet, J. Massenet, L. Bassi, G. Verdi, L. Delibes, G. Puccini, C. della Giacoma in G. Rossini

Skozi glasbeno zgodovino je bilo prirejanje skladb del vsakdana in način, kako približati večja operna ali simfonična dela širšemu krogu občinstva. Na koncertu *Senza voce* bomo tako prisluhnili izboru aranžmajev in parafraz iz opernega repertoarja: od strastnih italijanskih arij Verdija in Puccinija do čutnih francoskih arij Masseneta in Deliba v izvedbi priznanega Dua Claripiano, ki se mu bo kot gostja pridružila violinistka Irina Kevorkova. Izrazna dimenzija tria klarineta, violine in klavirja bo poslušalcem omogočila, da se prepustijo globinam čustev in lepoti komornega muziciranja v intimnem okolju mariborske Minoritske cerkve.

Glasbeniki:

**Duo Claripiano**

Interpretacijo pianistke Tatjane Kaučič in klarinetista Dušana Sodje odlikujejo “bleščeča nenarejenost in pristna strast do glasbe, tonska očarljivost, njuni recitali pa so muzikalno vznemirljivi in občutljivo intimni” (zapisali v BBC Music Magazinu). Glasbeni in življenjski par je koncertna pot vodila od Stockholma, Edinburgha, Leipziga, Bamberga, Salzburga, Prage, Ljubljane do Beograda, Madrida, Floride, Los Angelesa, Armenije in Kitajske. Igrala sta na Festivalu Fringe v Edinburghu, ljubljanskem Poletnem Festivalu, festivalu “Carinthischer Sommer”, Glasbenem festivalu v Erevanu, Mendelssohnovi hiši v Leipzigu, Clarinetfestu v Los Angelesu, Madridu, Ostende in na Floridi. V zadnjih letih skladatelji pišejo zanju nove koncerte za klarinet, klavir in različne sestave.

**Irina Kevorkova, violina**

Od leta 1993 je vodja drugih violin orkestra Slovenske filharmonije. Kot članica Komornega godalnega orkestra SF je dobitnica nagrade Prešernovega sklada in Župančičeve nagrade mesta Ljubljana. Kot komorna glasbenica je nastopala z mnogimi glasbeniki in ansambli na različnih festivalih - Festivalu Maribor, Festivalu Ljubljana, Festival Internacional de Santander (Španija), Festival La Spezia (Italija), Festival Sv. Marka (Hrvaška).

**27. avgust 2023 ob 20.00, Minoritska cerkev**

**Romantična razkritja**

Tjaša Šulc Dejanović, klavir

Program:

F. Chopin: Barkarola v Fis-duru, op.60

F. Chopin: Etude iz op. 25: št. 1 v As-duru, št. 3 v F-duru, št. 5 v e-molu, št.7 v cis-molu  
R. Schumann: Kreisleriana op.16  
D. Pajačević: Vijolica in Rdeč nagelj iz cikla Življenje rož, op.19

Program, ki ga pripravlja pianistka Tjaša Šulc Dejanović, nas bo popeljal od Chopinove očarljive Barkarole preko virtuoznih svetov Chopinovih etud do Schumannove čustveno nabite glasbene pokrajine. Koncert bosta zaključila dva stavka hrvaške skladateljice Dore Pejačević, ki je svoj navdih črpala iz vodilnih klavirskih romantikov – Chopina, Schumanna in Liszta.

**Tjaša Šulc Dejanović, klavir**

Študij klavirja in podiplomsko izpopolnjevanje je končala na Glasbeni akademiji Zagreb v razredu prof. Ksenije Kos. Po študiju se je izpopolnjevala pri prof. Konstantin Boginu na Akademiji Santa Cecilia v Bergamu. Leta 2003 je prejela Rektorjevo nagrado Univerze Zagreb za izvedbo Schumann­ovega koncerta z Zagrebško filharmonijo pod taktirko Pavla Dešpalja. Med pomembnimi priznanji je tudi diploma dr. Romana Klasinca za umetniške dosežke.

Zaposlena je kot profesorica klavirja na Konservatoriju za glasbo in balet Maribor, v letu 2012/2013 pa je poučevala tudi na Pedagoški fakulteti Maribor kot asistenka klavirja.

**28. avgust 2023 ob 20.00, Minoritska cerkev**

**Mladi kolegi**

Veronika Vilar Brecelj, violina, Živa Jurič\*, violina, Roberto Papi, viola, Nuša Hlade\*, violončelo, Sarah Akif, rog, Srečko Korošec\*,rog

\*dijakinja/dijak Konservatorija za glasbo in balet Maribor

Program:

W. A. Mozart: Godalni kvartet št. 1 v G-duru, K. 80/73f

L. van Beethoven: Sekstet v Es-duru, op.81b

W. A. Mozart: Glasbena šala, KV 522

Eden od razvojnih ciljev našega društva je ustvarjanje priložnosti za izmenjavo mednarodnih izkušenj, pridobivanje novih znanj ter širjenje osebnih referenc preko sodelovanja v komornih skupinah z mednarodno priznanimi glasbeniki.

V načinu združevanja glasbenikov, v katerem kot glasbeni vodja nastopa uveljavljen glasbenik, vidimo največjo vrednost našega delovanja. Med glasbenimi izvajalci velja nenapisano pravilo glede formiranja komornih zasedb: k sodelovanju povabi vedno bolj izkušene glasbenike, kot si sam. Pri projektu Mladi kolegi želimo to prenesti na mlado generacijo bodočih profesionalnih glasbenikov. Glasbenikova izvedba je vedno odvisna tudi od njegove reakcije na druge glasbenike. Če med njih vključimo vrhunske ustvarjalce, bo glasbenik pridobil neprecenljivo izkušnjo, ki jo s sodelovanjem s samimi glasbeniki iz istega okolja ne bi mogel pridobiti.

Pri projektu Mladi kolegi v letu 2023 bodo trije mladi glasbeniki - dijakinji in dijak Konservatorija za glasbo in balet Maribor sodelovali z uveljavljenimi in v komorni igri izkušenimi glasbeniki.

Glasbeniki:

**Veronika Vilar Brecelj, violina**

Je večkratna zmagovalka državnih in med­narodnih tekmovanj in je nastopila na številnih festivalih v Sloveniji, Italiji, Avstriji, Nemčiji, na Poljskem, Nizozemskem, v Izraelu, Rusiji in Latviji. Kot solistka je igrala s Simfoničnim in komornim orkestrom Slovenske filharmonije in s Simfoničnim orkestrom RTV Slovenija. Je članica priznane mednarodne zasedbe Oberton String Octet, s katerim so izdali dve zgoščenki. Zaposlena je na Konservatoriju za glasbo in balet Ljubljana.

**Roberto Papi, viola**

Roberto je solo violist v Simfoničnem orkestru SNG Maribor. Kot aktiven komorni glasbenik je sodeloval s številnimi uglednimi glasbeniki, med njimi z Jamesom Dunhamom, Robertom Díazom, Normanom Fischerjem, Christopherjem Rexom, Jeffreyjem Khanerjem. Nastopil je na festivalih tako v Evropi kot v ZDA: na Festivalu Spoleto, Festivalu Ljubljana, Amelia Island Chamber Music Festival, Aspen Music Festival in Tanglewood Music Festival.

**Sarah Akif, rog**

Študij roga je z odliko končala leta 2017 pod mentorstvom prof. Boštjana Lipovška na Akademiji za glasbo v Ljubljani. Leta 2018 je izvedla koncert za rog in orkester št. 1 Richarda Straussa z orkestrom SNG Maribor. Od sezone 2018/2019 je redno zaposlena kot hornistka orkestra Slovenskega narodnega gledališča Maribor.

**Dijaki Konservatorija za glasbo in balet Maribor**

**Živa Jurič, violina**

Zaključila je 3. letnik na Konservatoriju za glasbo in balet v Mariboru, njen mentor je prof. Peter Kuhar. Je odličnjakinja in prejemnica Zoisove štipendije. Na Soboškem festivalu leta 2019 je bila absolutna zmagovalka in prejela nagrado občinstva za zmagovalko finalnega koncerta

Opazno je sodelovala na državnih tekmovanjih, kjer je dosegla najvišja mesta.

**Nuša Hlade, violončelo**

Zaključila je 3. letnik Konservatorija za glasbo in balet Maribor. Je prejemnica Zoisove štipendije. Njen mentor je prof. Sebastian Bertoncelj.

Na zaključnem koncertu seminarja EMARSmaster, ki je potekal skozi celotno leto pri prof. Igorju Mitroviću, je bila izbrana za koncert kot solistka s Komornim godalnim orkestrom Slovenske filharmonije. Leta 2019 je imela dva snemanja na Radiu Maribor v okviru radijske oddaje Mladi glasbeniki.

**Srečko Korošec, rog**

Zaključil je 2. letnik umetniške gimnazije pri prof. Timoteju Šnoflu. Je dobitnik številnih nagrad: 1. nagrade na mednarodnem tekmovanju Celeia 2022, zlate plakete na mednarodnem tekmovanju v Varaždinu 2021, 1. nagrade na tekmovanju Temsig 2023. Svoje znanje pridno širi s obiskovanjem številnih seminarjev pri svetovno priznanih rogistih - Boštjanu Lipovšku, Blažu Ogriču, Matiasu Piñeiri in Mahirju Kalmiku.

**29. avgust ob 20.00, Minoritska cerkev**

**Čuječnost poezije**

Sabina Cvilak, sopran, Martina Burger, sopran, Aleksandra Naumovski Potisk, klavir

Program:

Josipina Turnograjska (1833 – 1854)

Občutki (Lovro Toman)

Tri rožice (Lovro Toman)

Zdravlica (Lovro Toman)

Aleksandra Naumovski - Potisk

Vprašanje (Luiza Pesjak)

Izgubljen (Ljudmila Prunk )

Rdeče rože (Aleksandra- psevdonim ali pravo ime ustvarjalke, ki je objavljala v letih 1926-1928)

Sanjaj srce! (Franja Trojanšek)

Intermezzo IX (Ljudmila Poljanec)

Sabina Cvilak, sopran in Aleksandra Naumovski - Potisk, klavir

Aleksandra Naumovski - Potisk

Ciklus Gaspare Stampa

Vsaka zvezda, vsak planet (Gaspara Stampa / prevod Saša Potisk)

Salamander (Gaspara Stampa / prevod Saša Potisk)

Ocean (Gaspara Stampa / prevod Saša Potisk)

Moje hrepenenje (Dora Gruden)

Gustav Mahler (1860 – 1911)

Pesmi na poezijo Friedricha Rückerta, op. 44

Samospevi, ki so uvrščeni na spored nocojšnjega koncerta, so del sedaj že več kot deset let trajajočega ukvarjanja **Aleksandre Naumovski Potisk** z žensko poezijo, še posebej s slovenskimi pesnicami 19. stoletja, ko njihove pravica do izpovedi nikakor ni bila ne samoumevna ne dobro slišna niti slišana. Pisanje samospevov na njihove tekste je tako osebni način dajanja glasu neopaženim bolečinam, tesnobam, hrepenenjem, strastem in ljubeznim, ki se izlivajo in večkrat prelivajo iz njihovih poezij. Glasbeno kompozicijsko izhajajoč izključno iz besedil uvrščenih pesmi, predstavljeni samospevi ne tvorijo celovitega cikla sami po sebi, z izjemo prevedenih treh sonetov – rim **Gaspare Stampa**, italijanske pesnice 16. stoletja, ki je – lahko rečemo – neukrotljiva in kar nekoliko divja v svojem izrazu. Na njeno besedilo napisan samospev *Vsaka zvezda, vsak planet* je zmagal na Spevslamu 2021. Pri teh pesmih gre za kompozicijsko bolj simfonično glasbeno krajino z več barvitosti in harmoničnosti in za gostejšo teksturo zlasti v klavirskem partu. Zaradi časovne oddaljenosti poezije Gaspare Stampa je izbran tretjeoseben in potujen vpogled v besedilo, kar tem samospevom daje oddaljen baladen ton in odmevnost starodavnosti. Ne glede na ta vtis, pa so komponirane v resnici bolj moderno kot zvenijo. Nasprotno se dogaja v *Intermezzu XI*, kjer je v pesmi moč zaznati neke vrste aktualnost in večjo bližino današnjemu času, zato je ta samospev uglasben z bolj ustreznimi modernimi tehnikami. *Rdeče rože*, po svoji želji anonimne **Aleksandre**, so ekspresionistično soočenje z ozaveščenjem odtujene eksistence ženske v zlaganem industrializiranem postmeščanskem okolju, *Izgubljen* in *Moje hrepenenje* prinašata, morda še najbližje slovenskemu klišejskemu dojemanju pozicije cankarjansko trpeče ženske, tožbi pasivnih povsem objektiviziranih in nemočnih žensk, *Sirota* spet preslikavo patine srednjeveške legendnosti s sredstvi in barvami z modernistične palete.

Kakorkoli že – ko so umetniška dela pripravljena za oder, prevzamejo lastno identiteto, se od avtorja osamosvojijo in morajo začeti v vseh svojih pisavah govoriti sama zase. In tako naj bo.

Glasbeniki:

**Sabina Cvilak, sopran**

Na povabilo slovitega tenorja Plácida Dominga je v sezoni 2007/2008 debitirala kot Mimì v Nacionalni operi v Washingtonu in požela izvrstne kritike; uspehu so sledila vnovična povabila. Sodeluje s številnimi simfoničnimi orkestri (filharmoniki v Monte Carlu, Dresdnu, Beogradu, Bratislavi, Zagrebu, Nizozemska filharmonija, Nacionalni orkester Francije, Londonski simfoniki, Orkester Slovenske filharmonije idr.), prav tako je redna gostja številnih glasbenih festivalov, kot so Dunajski slavnostni dnevi, festivala v Aix en Provence in v Savonlinni ter uglednih glasbenih gledališč in koncertnih prizorišč (Dunajska državna opera, Theater an der Wien, Alte Oper Frankfurt, Concertgebouw Amsterdam, londonski Barbican, dvorana Averyja Fischerja v New Yorku idr.). Po uspešni izvedbi Rossinijeve Male slavnostne maše s tenoristom Andreom Bocellijem je redna spremljevalka njegovih koncertnih turnej po Aziji, Veliki Britaniji in drugod po Evropi.

**Martina Burger, sopran**

Sopranistka Martina Burger je z odliko diplomirala leta 2011 v razredu Vlatke Oršanić, redne profesorice na zagrebški Akademiji za glasbo. Uspešno je nastopala na slovenskih in hrvaških pevskih tekmovanjih, leta 2007 in 2009 pa je v Dubrovniku prejela prvo nagrado. Bila je finalistka mednarodnih pevskih tekmovanj na Slovaškem (Trnava) in v Italiji (Videm, Alessandria). Leta 2010 je prejela tudi rektorjevo nagrado zagrebške univerze. Kot koncertna pevka je med drugim sodelovala na Dubrovniških poletnih igrah, Varaždinskih baročnih večerih, Festivalu Brežice, Kogojevih dnevih, IFCM Peking (Kitajska), Festival Saint-Lo (Francija) … Nastopa tudi z različnimi orkestri (Simfonični orkester RTV Slovenija, Slovenska Filharmonija, Simfonični orkester hrvaške radiotelevizije, HRBA – Hrvaški baročni ansambel, Orkester hrvaške vojske …) ter v opernih gledališčih v Ljubljani, Zagrebu in na Reki. V različnih koncertnih in opernih produkcijah je poustvarila vloge Pamine, Kraljice noči (Mozart, Čarobna piščal), Madamme Herz (Mozart,Gledališki ravnatelj), Metke (Humperdinck, Janko in Metka), Laurette (Puccini, Gianni Schicchi), baronice Sue Ellen (Offenbach, Pariško življenje), Adine (Donizetti, Ljubezenski napoj), Sreče (Bersa, Der Schuster von Delft), Nimfe (Monteverdi, Orfej), Belinde (Purcell, Dido in Enej), Desete hčere v noviteti Milka Lazarja Deseta hči … V SNG Opera in balet Ljubljana trenutno nastopa v vlogah Minke (Foerster, Gorenjski slavček), Frasquite (Bizet, Carmen) in Evridike (Offenbach, Orfej v peklu).

**Aleksandra Naumovski Potisk, klavir**

Kot pianistka in skladateljica je diplomirala na Akademiji za glasbo v Ljubljani. Novembra 2017 je bila v berlinskem Brechthausu premierno uprizorjena njena opera za otroke Martin Krpan, ki je do danes doživela že petdeset ponovitev. Na povabilo slovenskega veleposlaništva v Rimu je bila ob 30. slovenskem dnevu državnosti v rimski Baziliki svetih dvanajstih apostolov izvedena njena kantata Misijonar, ki je nastala ob dvestoletnici misijonarja dr. Ignacija Knobleharja. Letos je bil v Cankarjevem domu krstno izveden njen Concertino za klarinet in komorni godalni orkester.

# Več informacij:

www.carpeartem.eu

Nikolaj Sajko, programski vodja: [niko@carpeartem.eu](mailto:niko@carpeartem.eu), 041 866171

Sarah Akif, producentka: [sarah@carpeartem.eu](mailto:sarah@carpeartem.eu), 041 789281